Det var ikke til at sætte en finger på stemningen på Aalborg Portland Park søndag eftermiddag. 8165 tilskuere var mødt op for at vise deres opbakning til Nordjyllands fodboldflagskib, AaB. Det var dog en flok frustrerede fans, som forlod stadion efter kampen. For trods en fortrinlig AaB-start måtte holdets spillere endnu engang gå slukørede fra banen, efter de indkasserede et nederlag på 1-2. Efter kampen var der ikke meget optimisme at spore blandt de fremmødte tilhængere. - Det er jammerligt, lød den kontante udmelding fra Mads-Emil Hansen, inden han blev fulgt op af vennen Rasmus Hedegaard Yde. - Det er pinligt. Det er svært at sige noget positivt. Det er kun negative ting, man kan komme på, selvom man står og smiler. Det gør man kun, fordi man ikke har andre udtryk at komme med, sagde han. Allerede inden kampen var frygten for nedrykning stor blandt de inkarnerede AaB-tilhængere, som varmede op til opgøret på værtshuset Munken i Aalborg. Nedrykning truer Frygter I, at AaB-rykker ned? - Ja, det gør jeg. Jeg kan faktisk ikke se, hvordan vi kan få stablet en stime af sejre sammen, der gør, at vi kan hale ind på de øvrige hold, sagde Casper Kjærsgaard Nielsen. Rasmus Hedegaard Yde er enig. - Ja, ud fra den position, vi har i ligaen, så tegner det jo til nedrykning. Det ville være naivt at sige andet. Søndagens kamp var sidste hjemmekamp inden vinterpausen. Om en uge møder AaB Superligaens førerhold FC Nordsjælland på udebane. Uanset resultatet af den kamp overvintrer AaB på 11. pladsen i landets bedste fodboldrække, og de er dermed at finde under nedrykningsstregen. Den snarlige pause var det eneste lyspunkt, som AaB-tilhængeren Rasmus Hedegaard Yde kunne komme på efter søndagens kamp. - Næste hjemmekamp spilles først i februar næste år, så forhåbentligt kan de i pausen optimere nogle ting. Jeg forventer i hvert fald, at AaB kommer ud på banen med et helt andet udtryk i det nye år. Hvis ikke det sker, så ryger vi en tur i 1. division.

Referat:
AaB-krisen fortsætter. Holdet ligger fortsat i bunden af Superligaen efter nyt nederlag.